Likumprojekts

**Grozījumi likumā "Par atbilstības novērtēšanu"**

Izdarīt likumā "Par atbilstības novērtēšanu" (Latvijas Republikas Saeimas un Ministru Kabineta Ziņotājs, 1996, 18. nr.; 1999, 23. nr.; 2002, 23. nr.; 2004, 9. nr.; 2008, 24. nr.; 2009, 14. nr.; Latvijas Vēstnesis, 2010, 43. nr.; 2013, 106. nr.) šādus grozījumus:

1. Papildināt likumu ar VIII nodaļu šādā redakcijā:

**"VIII nodaļa. Administratīvā atbildība par normatīvajos aktos noteikto prasību neievērošanu atbilstības novērtēšanai pakļauto preču jomā un kompetence sodu piemērošanā**

**19. pants.** (1) Par atbilstības novērtēšanai pakļauto preču piedāvāšanu vai pārdošanu bez atbilstības apliecinājuma vai apstiprinājuma, izņemot zāļu piedāvāšanu vai pārdošanu, fiziskajai personai piemēro naudas sodu no septiņām līdz septiņdesmit naudas soda vienībām, bet juridiskajai personai – no četrpadsmit līdz divsimt astoņdesmit naudas soda vienībām.

(2) Par tādu preču laišanu tirgū, piedāvāšanu vai pārdošanu, kas neatbilst normatīvajos aktos noteiktajām būtiskajām prasībām vai tehniskajiem parametriem, fiziskajai personai piemēro naudas sodu no četrpadsmit līdz simt četrdesmit naudas soda vienībām, betjuridiskajai personai – no simt četrdesmit līdz tūkstoš četrsimt divdesmit naudas soda vienībām.

(3) Par atbilstības novērtēšanai pakļauto preču laišanu tirgū, nenodrošinot tās ar atbilstības apliecinājumu vai apstiprinājumu, izņemot zāļu laišanu tirgū, fiziskajai personai piemēro naudas sodu no piecdesmit sešām līdz simt četrdesmit naudas soda vienībām, bet juridiskajai personai – no simt četrdesmit līdz astoņsimt sešdesmit naudas soda vienībām.

(4) Par tādu naftas produktu, to aizstājējproduktu un komponentu un alkoholisko dzērienu piedāvāšanu vai pārdošanu, kas neatbilst normatīvajos aktos noteiktajām prasībām, juridiskajai personai piemēro naudas sodu no astoņdesmit sešām līdz astoņsimt sešdesmit naudas soda vienībām.

(5) Par naftas produktu, to aizstājējproduktu un komponentu nenodrošināšanu ar atbilstības sertifikātu, atbilstības apliecinājumu, testēšanas pārskatu vai citu normatīvajos aktos noteiktu dokumentu, kas apliecina šo produktu atbilstību normatīvo aktu prasībām, vai naftas produktu, to aizstājējproduktu un komponentu piedāvāšanu vai pārdošanu bez tiem, juridiskajai personai piemēro naudas sodu no simt četrdesmit līdz tūkstoš četrsimt divdesmit naudas soda vienībām.

**20. pants.** (1) Administratīvo pārkāpumu procesu par šā likuma 19. panta pirmajā, otrajā un trešajā daļā minētajiem pārkāpumiem veic Patērētāju tiesību aizsardzības centrs un Veselības inspekcija.

(2) Administratīvo pārkāpumu procesu par šā likuma 19. panta ceturtajā daļā minētajiem pārkāpumiem veic Valsts ieņēmumu dienests un pašvaldības policija.

(3) Administratīvo pārkāpumu procesu par šā likuma 19. panta piektajā daļā minētajiem pārkāpumiem veic Valsts ieņēmumu dienests."

2. Papildināt pārejas noteikumus ar 4. punktu šādā redakcijā:

"4. Šā likuma VIII nodaļa stājas spēkā vienlaikus ar Administratīvo pārkāpumu procesa likumu."

Ministru prezidenta biedra,

ekonomikas ministra vietā –

izglītības un zinātnes ministrs

Kārlis Šadurskis